Nog 'n verdagte vas ná jong man se dood | Maroela Media
Nog 'n jong man is in hegtenis geneem in verband met die dood van Daniël Botha (26) wat gesterf het toe hy in 'n kuierplek in Benoni aan die Oos-Rand aangerand is.
Jacques de Lange (22) is verlede week in hegtenis geneem en het reeds in die hof verskyn. Phindi Louw-Mjonondwane, woordvoerder van die nasionale vervolgingsgesag (NVG), het die hofverskyning bevestig, maar kon nie onmiddellik bevestig of De Lange op borgtog vrygelaat is soos Maroela Media verneem het nie.
Die eerste verdagte, Gideon Fourie (22), het hom ná Botha se dood aan die polisie oorgegee. Hy is op borgtog van R5 000 vrygelaat. Fourie en De Lange moet weer op 27 September in die Benoni-landdroshof verskyn.
Botha is in die vroeë oggendure van 26 Julie só erg in 'n kuierplek aangerand dat hy breindood verklaar is. Die masjiene wat hom aan die lewe gehou het, is dae later afgeskakel.
Andre Pretorius, Daniël se stiefpa, het gesê hy kan nie verstaan hoe mense wat van moord aangekla word op borgtog vrygelaat kan word nie. Hy het intussen bevestig dat van Daniël se besittings wat sedert die aanval vermis was gevind is, maar dat sy foon steeds skoonveld is.
Pretorius is egter vol lof vir die ondersoekbeampte en die private speurder wat die gesin aangestel het ná Daniël se dood. "Hulle werk regtig 24 uur van die dag, sewe dae per week."
Pretorius het vroeër aan Maroela Media gesê Daniël, ook beter bekend as Danie, het die aand saam met 'n vriendin by 'n kuierplek in Benoni gekuier nadat hy en vriende aksiekrieket gespeel het. "Hy en die vriendin het rustig gesit en kuier en daar was 'n persoon wat met almal moeilikheid gesoek het."
Volgens Pretorius het die persoon ook met Daniël se vriendin moeilikheid gesoek en het hulle besluit om te ry toe die persoon Daniël glo begin aanrand het.
Daniël is ná die aanranding deur omstanders uit die kuierplek na buite geneem aangesien hy glo gesukkel het om asem te haal. "Die persoon wat Daniël aangerand het, het intussen glo gery, maar iemand het hom gebel en gesê hier is moeilikheid, waarna hy na die kuierplek teruggekeer het. Hy het Daniël in die motor gelaai en by die Life The Glynnwood-hospitaal afgelaai."
Volgens Pretorius was daar 'n blou kol en rooi strepe op Daniël se nek en het dokters gesê hy is gewurg. "Daniël was 'n baie beskaafde seun en sou nie moeilikheid gesoek het nie. Hy het 'n groot vriendekring gehad en almal help ons in dié tyd, dis regtig ongelooflik."
Daniël het saam met sy pa in Boksburg gewoon en laat ook 'n suster agter. Hy het by Land Rover Oos-Rand gewerk.
Ai, alles is so sinneloos en onnodig gewees. Daar is nou 3 gesinne wat se lewe aan skerwe is. En niemand baat iets daarby nie. So bitter hartseer.
Die moeilikheid makers seker weer 'n paar steriod laaities wat dink hulle is sterk pappa!! Stuur hulle tronk toe asb??!!
Weet jy die mense!!!! die ou se hele lewe is van hom ontneem…. klien kinders van sy pa en dit vir wat? maak asb 'n voorbeeld van die mense wat hom aangerand het want mens kan nerens meer kuier sonder om te vrees nie! Sterkte aan die familie sy pa en suster.